เกิดสถานการณ์อุทกภัย  9 จังหวัด ภาพรวมคลี่คลายแล้ว
กรมป้องกันและบรรเทาสาธารณภัย รายงานจากอิทธิพลร่องมรสุมพาดผ่านภาคเหนือ ภาคกลางตอนบนและภาคตะวันออกเฉียงเหนือ เข้าสู่หย่อมความกดอากาศต่ำบริเวณทะเลจีนใต้และมรสุมตะวันตกเฉียงใต้กำลังค่อนข้างแรงพัดปกคลุมทะเลอันดามันและภาคใต้ฝั่งตะวันตก ทำให้บริเวณภาคใต้ฝั่งตะวันตก จะมีฝนตกหนักถึงหนักมากบางพื้นที่ และคลื่นลมในทะเลอันดามันตอนบนมีกำลังแรงขึ้น ตั้งแต่วันที่ 7 กันยายน-ปัจจุบัน ส่งผลให้เกิดน้ำท่วมฉับพลันและน้ำป่าไหลหลากใน 9 จังหวัด ได้แก่ แม่ฮ่องสอน ชัยภูมิ สระแก้ว ปราจีนบุรี ชลบุรี ตราด ระยอง จันทบุรี และลพบุรี รวม 15 อำเภอ 21 ตำบล 37 หมู่บ้าน ประชาชนได้รับผลกระทบ 169 ครัวเรือน ไม่มีผู้บาดเจ็บและเสียชีวิต ภาพรวมสถานการณ์คลี่คลายแล้วทุกจังหวัด กรมป้องกันและบรรเทาสาธารณภัย ได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัย โดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ สำหรับประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง